Vana Mukoti Vepachipatara cheParirenyatwa Vokandawo Mapadza Pasi
Ukuwo hurumende inoti "makadya izvozvo" kuna vana chiremba vepachipatara ichi vari kuramwa mabasa
Vana mukoti vepachipatara cheParirenyatwa vanoti vakanda mapadza avo pasi mushure mekuona mari dzavatambiriswa nehurumende nhasi dzisina kumira zvakanaka. Hurumende yakawedzera mari dzevashandi vehurumende ne 300%, asi vana mukoti vaona zvakakodzera kukanda mapadza avo pasi, sezvo mari idzi dzisina chimuko. Hurongwa hwekuratidzira uhu hwabuda mushure memusangano waitwa navana mukoti vepachipatara ichi. Svondo rapera, vana mukoti vepa Harare General Hospital, Mpilo, pamwe ne United Bulawayo Hospitals, vakakandawo mapadza avo pasi, vachiti vari kuda kuti hurumende ivape mari iri pakati pe 3 million ne 4,5 million dollars pamwedzi. Mutori wenhau we Studio 7, Carole Gombakomba , aita hurukuro nemukoti wepaParirenyatwa Hospital, uyo ati anonzi Gerald, kuti tinzwe zvizere kuti chii chaita kuti vatange kuramwa mabasa nhasi. Zvichakadaro chipatara cheParirenyatwa chanyima neChitatu vana chiremba makumi mashanu vari kuramwa basa mari dzavo dzemuhoro. Asi vamwe vana chiremba vari kuramwa basa kune zvimwe zvipatara zvose munyika, vatambira mari dzavo nhasi. Mutori wenhau, weStudio 7, Irwin Chifera, anotiudza zvizere pamusoro pechiitiko ichi Tichiri panyaya iyoyo, vana chiremba vari kuramwa mabasa nhasi vaendesa gwaro rine zvichemo zvavo kugurukota rakafanobata chigaro chegurukota rezve hutano, Dr Sydney Sekeramayi, vanovezve gurukota rinoona nezve kudzivirirwa kwenyika. Vamiriri vavana chiremba ava vanoti kubva pavatanga kuramwa mabasa, gurukota rinoona nezve hutano, Dr David Parirenyatwa, vaingoda kunzwa chete kubva kuna vana chiremba vepamusoro, vasingapi vana chiremba vari kuramwa mabasa mukana wekutaura zviri kuvanetsa. Vamiriri vavana chiremba vanoti havana chavati vanzwa kubva kuna Dr Sekeramai, kubva pavaendesa gwaro ravo. Studio 7 haina kukwanisa kutaura naDr Sekeramayi, kana Dr Edwin Muguti nezvenyaya idzi. Carole Gombakomba , mutori wenhau weStudio 7 aita hurukuro na Dr Douglas Gwatidzo, sachigaro veZimbabwe Association of Doctor’s for Human Rights ndokutanga nekuvabvunza kuti vanoona seyi danho riri kutorwa nava Sekeramayi pakuedza kugadzirisa nyaya iyi. Dzimwe Nhau Kubva ku Studio 7...